CELEX: 31984R2058
Language: el
Date: 1984-07-16 00:00:00
Title: Κανονισμός (ΕΟΚ) αριθ. 2058/84 του Συμβουλίου της 16ης Ιουλίου 1984 που τροποποιεί τον κανονισμό (ΕΟΚ) αριθ. 1430/82 όσον αφορά ορισμένα περιοριστικά μέτρα για την εισαγωγή κανναβόσπορων

Avis juridique important

|

31984R2058

Κανονισμός (ΕΟΚ) αριθ. 2058/84 του Συμβουλίου της 16ης Ιουλίου 1984 που τροποποιεί τον κανονισμό (ΕΟΚ) αριθ. 1430/82 όσον αφορά ορισμένα περιοριστικά μέτρα για την εισαγωγή κανναβόσπορων  

Επίσημη Εφημερίδα αριθ. L 191 της 19/07/1984 σ. 0005 - 0005 Φινλανδική ειδική έκδοση: Κεφάλαιο 3 τόμος 17 σ. 0223  Ισπανική ειδική έκδοση: Κεφάλαιο 03 τόμος 31 σ. 0159  Σουηδική ειδική έκδοση: Κεφάλαιο 3 τόμος 17 σ. 0223  Πορτογαλική ειδική έκδοση : Κεφάλαιο 03 τόμος 31 σ. 0159 

***** ΚΑΝΟΝΙΣΜΟΣ (ΕΟΚ) αριθ. 2058/84 ΤΟΥ ΣΥΜΒΟΥΛΙΟΥ  της 16ης Ιουλίου 1984  που τροποποιεί τον κανονισμό (ΕΟΚ) αριθ. 1430/82 όσον αφορά ορισμένα περιοριστικά μέτρα για την εισαγωγή κανναβόσπορων  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42, 43 και 113,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι στο άρθρο 2 παράγραφος 3 του κανονισμού (ΕΟΚ) αριθ. 1430/82 (2), όπως τροποποιήθηκε τελευταία από τον κανονισμό (ΕΟΚ) αριθ. 2910/83 (3), προβλέπεται ότι επιτρέπεται η εισαγωγή μη θραυσμένων καννοβόσπορων, που υπάγονται στη διάκριση 12.01 Β του Κοινού Δασμολογίου, μόνον όταν η βλαστική ικανότητά τους δεν υπερβαίνει ένα μέγιστο ποσοστό που θα καθοριστεί ή όταν προορίζονται για επιστημονικά ή τεχνικά πειράματα· ότι στόχος αυτής της διάταξης είναι να μην χρησιμοποιούνται οι εν λόγω σπόροι για σπορά και να μην τίθεται έτσι σε κίνδυνο η ανθρώπινη υγεία·  ότι, αφενός, ο καθορισμός μέγιστου ποσοστού βλαστήσεως δημιουργεί τεχνικά προβλήματα δυσκολότερα απ' ότι είχαν αρχικά προβλεφθεί και ότι, αφετέρου, ο έλεγχος της τηρήσεως αυτού του ποσοστού υπάρχει κίνδυνος να εμποδίσει υπέρμετρα τις εισαγωγές των εν λόγω σπόρων·  ότι, υπ' αυτές τις συνθήκες, πρέπει να καταργηθεί η διάταξη που αφορά αυτό το μέγιστο ποσοστό βλαστήσεως και συγχρόνως να προβλεφθεί ότι θα επιτρέπεται η εισαγωγή του προϊόντος μόνο εφόσον υπόκειται σε έλεγχο που θα εγγυάται ότι το εν λόγω προϊόν δεν θα προορίζεται για σπορά,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Το άρθρο 2 του κανονισμού (ΕΟΚ) αριθ. 1430/82 τροποποιείται ως εξής:  1. Στις παραγράφους 1 και 2, οι λέξεις «στο άρθρο 1» αντικαθίστανται από τις λέξεις «στο άρθρο 4 παράγραφος 1 του κανονισμού (ΕΟΚ) αριθ. 1308/70».  2. Η παράγραφος 3 αντικαθίσταται από το ακόλουθο κείμενο:  «3. Η εισαγωγή μη θραυσμένων κανναβόσπορων που υπάγονται στη διάκριση 12.01 Β του Κοινού Δασμολογίου επιτρέπεται μόνο εφόσον υπόκειται σε έλεγχο που εγγυάται ότι οι σπόροι αυτοί θα έχουν προορισμό άλλο από τη σπορά».  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Το σημείο 2 του άρθρου 1 εφαρμόζεται από την 1η Αυγούστου 1984.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 16 Ιουλίου 1984.  Για το Συμβούλιο  Ο Πρόεδρος  A. DEASY  (1) ΕΕ αριθ. C 104 της 16. 4. 1984, σ. 117.  (2) ΕΕ αριθ. L 162 της 12. 6. 1982, σ. 27.  (3) ΕΕ αριθ. L 287 της 20. 10. 1983, σ. 1.